প্রসঙ্গত, সারদা কেলেঙ্কারি নিয়ে একের পর এক অভিযোগের তিরে যখন পশ্চিমবঙ্গ সরকার নাজেহাল, সেই সময় তাদের তরফ থেকেও দাবি জানানো হয়েছিল–বিভিন্ন নামকরা সংবাদমাধ্যমের সঙ্গে চিটফান্ডগুলির কাজকারবারের বিষয়টিও তদন্তের আওতায় আনা হোক৷ তাহলে নাকি অনেক গোপন কথা ফাঁস হয়ে যাবে৷ সেই দাবি বিবেচনা করেই হোক বা না হোক, বিষয়টি যে কেন্দ্রীয় গোয়েন্দাদের গোচরে আছে, এই নোটিশ পাঠানো থেকে তা বোঝা গেল৷ বিশেষ করে যেখানে চিটফান্ডের টাকার সঙ্গে এখন জঙ্গি যোগাযোগ খুঁজে পাওয়া যাচ্ছে, এমনকী জঙ্গি কার্যকলাপে সহায়তার জন্য সেই টাকা ভিন দেশে পর্যন্ত চালান হয়েছে বলে ইঙ্গিত মিলছে, সেখানে সন্দেহজনক কোনও সূত্রই যে কেন্দ্রীয় গোয়েন্দারা হাতছাড়া করতে চাইছেন না, সেটা তাঁদের এই নোটিশ পাঠানো থেকে পরিষ্কার৷